送贛士劉虞卿赴省
作者：曾丰
朝代：宋

paragraphs: 贛豈無傑才，少有中我律。
君以謁求交，相見便相入。
贛豈無傑觀，少有投我筆。
君以題求詩，相許便相及。
况加積業齋，亦入緣督集。
豈其夤緣深，姑以臭味密。
初知若久要，三歲如一日。
質穩不受浮，疑非自贛出。
辟雍諸偉人，大抵舊相識。
其高固天資，所揉亦氣習。
誰使地塊高，未放天馬逸。
今聽鹿鳴歌，催赴蘭省急。
行時梅欲華，到時梅欲實。
願言子如梅，華實俱蔚蔚。
筆頭驅六丁，榜首爭甲乙。
青衫拜白頭，人子願始畢。
修途莫之量，前輩顧所立。